# Abelias innspill til næringskomiteen angående statsbudsjettet 2026

*Abelia er foreningen for kunnskaps- og teknologibedrifter i NHO. Vi organiserer rundt 2.800 virksomheter med over 68.000 årsverk. Vår visjon er "et digitalt og bærekraftig kunnskapssamfunn". Abelia har medlemmer innen blant annet IKT, rådgivning, utdanning, forskning og ideell sektor.*

Norges står midt i en dobbel omstillingsutfordring. I tillegg til å omstille økonomien fra fossil til fornybar, må vi også utvikle nye samfunnsbærende næringer som gradvis kan ta over mens oljealderen går mot slutten. Draghi har advart om at Europa er i ferd med å miste sin konkurransekraft, og med den evnen til å finansiere velferdsstater, opprettholde forsvarsevnen og bevare sin strategiske autonomi. Uten teknologisk lederskap blir Europa avhengig av andres innovasjon, kapital og sikkerhet.

Norge er avhengig av noen få modne og råvarebaserte næringer med svak evne til å utvikle nye, samfunnsbærende vekstnæringer. Omstillingsbarometeret viser at Norge ligger betydelig bak våre nordiske naboer på alle de sentrale områdene som Draghi mener politikerne må prioritere for å styrke konkurransekraften: FoU, innovasjon, risikokapital, og teknologiutvikling.

Statsbudsjettet for 2026 bør derfor markere et tydelig taktskifte. Norge trenger en helhetlig politikk for å styrke vår konkurransekraft gjennom satsing på forskning, innovasjon, digitalisering og kompetanse.

Satsning på det nye næringslivet

Det er viktig for fremtidens Norge at statsbudsjettet satser på tungregning, kvanteteknologi og andre nye muliggjørende teknologier. Det er bekymringsverdig at det ikke samtidig satses på innovasjonsvirkemidler som skal sikre at verdien av forskningen tas ut, skaper lønnsomme selskaper og arbeidsplasser.

Risikokapitalbehovet adresseres ikke, og det er et tydelig signal på at det nye næringslivet ikke har prioritet. Dette forsterkes ved betydelige kutt i tilskuddsordninger for nyskapning, grønn omstilling og i stimulans for offentlig privat innovasjon.

Regjeringen sier de ønsker å gjenoppbygge tilliten hos næringslivet, men foreslår ingen endringer på exit-skatt eller opsjonsskatt som treffer det nye næringslivet spesielt. Signal om en tverrpolitisk skattekommisjon er positivt og avgjørende for tilliten til et forutsigbart og robust skatteregime. Et nytt skattesystem må fremme innovasjon, vekst og omstilling.

**Abelia ber Stortinget om å sikre innovasjonsfremmende politikk og styrke satsningen på oppstarts- og vekstselskaper, inkludert:**

**Tidligfasekapital - Kap. 952 og Kap 953**

Oslo Economics kapitalanalyse slår fast at Norge har et omfattende behov for mer kapital i de tidligste fasene av et selskaps utvikling. Mangel på risikokapital rammer særlig vekstbedrifter med stort verdiskapende potensial, typisk forskningsbaserte bedrifter med lange utviklingsløp. Bevilgninger er kritisk for å utløse private investeringer, sikre skalering av fremtidige eksportbedrifter og bygge opp det norske risikokapitalmiljøet.

***Tiltak: Tilføre Investinor 900 mill. kr i frisk risikokapital og styrke fond-i-fond-mandatet. Sikre forutsigbarhet i rammene til Nysnø.***

**Gründertilskudd og miljøteknologiordning – Kap 2421 post 50 og post 76**

Den foreslåtte dreiningen mot nasjonale potter er en positiv utvikling, der midler kanaliseres dit potensialet for innovasjon og vekst er størst. Samtidig reagerer vi på at satsning på nytt næringsliv slankes i samme pennestrøk gjennom kutt i gründertilskudd, risikolån, innovasjonskontrakter og miljøteknologiordning. Vi støtter forenkling og effektivisering av virkemiddelapparatets ordninger, men i form av spissing, ikke kutt til bedriftenes tidligste faser.

***Tiltak: Sikre videreutvikling av tilskuddsordninger på dagens nivå, som nasjonale ordninger og spisset til der potensiale for vekst er størst***

**Testfasiliteter – Kap. 2426 post 71:**

Norsk katapult legger til rette for etablering og utvikling av industrinære testarenaer med stor verdi for fremtidens industri og næringsliv i Norge.

***Tiltak: Sikre kraftsatsing for konkurransekraft gjennom testfasiliteter gjennom å bevilge 600 millioner til testfasiliteter***

**Innovative næringsmiljøer – Kap. 2421 post 71**

Modne klynger bistår nytt og nyskapende næringsliv med bl.a. skalering og eksport.

***Tiltak: 50 millioner kroner bør øremerkes delprogram for modne klynger.***

**LUP Leverandørutviklingsprogrammet - Kap. 900 post 81**  
Det er av avgjørende betydning for samfunnet hvordan den offentlige innkjøpsmakten brukes for å oppnå mål om bærekraftig utvikling og omstilling i både næringsliv og offentlig sektor. Innkjøpsmuskelen bør i større grad benyttes til å gi innovasjonsfremmende stimulans både for offentlig sektor og i private leverandørmarkeder. Vi reagerer på at det igjen kuttes i virkemidler som skal stimulere dette.

***Tiltak: Opprettholde bevilgning til LUP på 2025-nivå.***

**TechVisum / Kompetansespor**

Tilgang til høykompetent arbeidskraft er avgjørende for vekstselskaper. Saksbehandlingen for arbeidsinnvandring fra tredjeland kan ta opp mot ni måneder. Da risikerer gründerne å miste nøkkelkompetanse til andre land. Stortinget har to ganger anmodet regjeringen om å forenkle og effektivisere gjennom vedtak 801 (17.06.24) og vedtak 460 (13.02.25). Sist ifm. behandlingen av gründermeldingen, og ble vedtatt et samlet Storting. Dette var en klar melding fra Stortinget til regjeringen om å ta gründernes utfordringer på alvor. I budsjettet foreslår regjeringen å oppheve vedtak 460.

***Tiltak: Vi ber Stortinget opprettholde vedtak 460, og sikre at regjeringen følger opp.***

Næringsrettet forskning:

Regjeringen har et mål om at næringslivet i Norge skal investere 2 % av BNP i FoU. Den reelle andelen ble målt til 0,92 % i 2023. Dersom Norge når 2 %-målet, vil det bety rundt 50 milliarder mer i private FoU-investeringer hvert år.

Det er et stort gap mellom ambisjon og realitet i norsk FoU-politikk. Høy forskningsintensitet er fellesnevneren for selskapene som er de nye vekstmotorene globalt. Da er det betenkelig at regjeringen ikke satser på virkemidler som utløser bedrifters egeninvestering i forskning og innovasjon, og som bygger samarbeid mellom bedrifter og relevante forskningsmiljø. Det medfører tapte muligheter for norsk næringsliv, og reduserer omstillingstakten. Ekstra bekymringsfullt i år er i tillegg kuttene i innovasjonsvirkemidlene, siden disse svekker mulighetene til å omdanne forskningsinnsatsen til nytt næringsliv.

**Næringsrettet forskning – Kap. 920 post 70**

Investeringenei næringsrettet forskninggjennom Forskningsrådet må økes for å stimulere mer investeringer i FoU-prosjekter av høy faglig kvalitet i norsk næringsliv.

***Tiltak: Økning på 250 millioner kroner i tildelingen til næringsrettet forskning.***

**Grunnbevilgning til de teknisk-industrielle forskningsinstituttene – Kap. 920, Post 71:** Norske institutter har 10% grunnbevilgning, mot europeiske institutters 25%-50%. At det satses såpass lavt på norske anvendte kunnskapsmiljø omtaler OECD som en «lost opportunity».

***Tiltak: Opptrapping av grunnbevilgning med 50 millioner kroner***

**Nasjonal medfinansiering til DIGITAL:** DIGITAL er et investerings- og kapasitetsbyggingsprogram for digital omstilling og bruk av innovative digitale teknologier. Norge har allerede betalt nærmere 2 mrd. kroner for å delta i programmet. Medfinansiering vil kunne utløse betydelige returmidler til norsk næringsliv.

***Tiltak: Sikre nasjonal medfinansiering til DIGITAL med 50 millioner kroner.***

**Romvirksomhet – Kap. 922**

Vi registrerer at regjeringen foreslår bevilgning på 184,9 mill til norske deltakelse i EUs program for sikker global satelittkommunikasjon Secure Connectivity. Dette er svært gledelig.